kaerle etc. doen te wetene allen ieghewoirdigen en toecomende
dat wy ontfanghen hebben die oetmoedighe supplicatie van
jan grimo geboren van mortaigne lechwerkere woenende
in onse stadt van bruessele inhoudende hoe dat inde maendt
july xvc xxxiiii acht daghen voer sdaechs der scheydinge van
allen appostelen de suppliiant ende wylen doen levende adriaen
colins de blende oyck doen ter tyt woenachtich binnen onser
voers. stadt ghinghen tsamen naer noene in een biertaverne
genaempt tzwaenken staende int waermoesbroeck aldaer
daer zy droncken tot savonts te zeven uren zoe dat de huysvrouw
vanden suppliant up dien tyt aldaer quam vraghen naer hem
suppliant hueren man sprekende ende vraghende hem oft hy
nyet thuys commen en wilde daer up hy suppliant tot haer
antwoirde gaet thuys of ick lappe u voere u kinnebacken
dat hoirende de voirn. adriaen antwoirde wat zecht ghy
zoudt ghy u huysvrouwe voer huer kinnebacken smyten om dat zy u
compt halen doen de selve suppliant die by drancke was zeyde
al smeet ick hier voer haer kinnebacken zoudt ghy huer
willen verantwoirden mitsdien hy wylen adriaen antwoirde
neen ick want ick en kenne de vrouwe nyet dan van
aenzien zegghende totter voirs. vrouwen mayken ick
bringhet u eens waer up de voirn. suppliant zeyde zoundt ghy myn
huysvrouw bringhen zonder myn consent oft te vraghen soe es
hy adriaen metten selven buyten gegaen zyn water maken
ende heeft den suppliant uuytgeroepen zegghende compt hier
ghy verrotte wale wat zit ghy daer alleene en quetert ende
kyft dat hoirende byden voirs. suppliant die anders gheen
gheweere en hadde dan zyn brootmes es uuyten huyse upte
strate gecommen ende de voern. adriaen hem ziende heeft met
eenen steen naer hem gheworpen meynende hem daer mede ter eerden
te werpen maer en gheraecte hem nyet zoe dat de zelve
steen up de duere viel vanden voirs. huyse waer duere hy suppliant
duchtende grief om zyn lyff te beschudden voer den voirn. adriaen
inne ende worstelden tsamen treckende melcanderen metten
cleederen zoe dat tsuppliant rock schuerde ende wierp den suppliant
ter eerden den selven suppliant onder liggende ende wylen adriaen
colins de blende up hem doen hy suppliant zoe worstelde dat
hy boven quam nemende zyn upstekere oft brootmes ghevende
hem wylen eenen steke in zyne rechter zyde waerof hy acht
daghen daer nae gecommen es van levende lyve ter doot
ter cause vanden welcken de voirn. suppliant vreezende rigeur
van justicie heeft hem oytzeyndert gehouden uuyt onsen lande
van brabant ende en zoude aldaer niet dorren wederkeeren
hanteren noch converseren al eest dat hy paex gemaect
ende ghesoent heeft metter geinteresseerde partye ende
anderssins van goede fame ende name es ten zy dat hem eerst
ende alvoeren hier up ghedeelt werde onse gracie ende
verleent openen brieven van remissie daer toedienende alzoe
hy zeght ons daeromme zeer oetmoedelyck biddende
soe eest dat wy de zaken voerscreven overghemerct den voirn.
jan grimo suppliant gheneghen wesende zynder voirn. bede ende
supplicatie ende hem willende in dit stuck gracie ende
ghenade prefereren voer strancheyt van rechte zunderlinge
ter eeren ende in renerenen vander bitter passie ende doot die
god smaecte aen thonte thoute? des heylighen cruyce up alsulcken dach
als huyden om de verlossinghe des meschelycke gheslachte
hebben inden ghevalle als boven vergheven quytghescholden
ende gheremitteert vergheven schelden quyte ende remitteren
uuyt zunderlinghe gracie midts desen onsen brieve tfeyt
ende dootslach boven verclaert midtsgaders alle peyne ende
bruecke corporelle ende crimilelle daer inne hy ter
cause van dien met diesser aencleest iegens ons ende
justicie mesdaen ende mesbruyckt mach hebben hem als
daer aff wederstellende ende restituerende tzyne goede
fame ende name in onsen voirs. lande ende hertochdom van
brabant bysondere in onser voern. stad van bruessele ende
allen anderen onsen landen ende heerlicheyden met oyck
tzynen onverbuerden goeden indien hyre eenighe heeft
ghelyck ende inder manieren als hy was voerde toecompste
van tfeyt ende dootslach voirsscreven imponerende hierby
een eeuwich zwyghen ende scilencie onsen procureur general
van brabant ende allen anderen onsen justicieren ende
officieren wie zy zyn satisfactie ende beteringhe
eerst ende alvoeren gedaen der gheinteresseerde partye
indien die noch nyet gedaen en zy ende eenighe daer toe
staet civilyck alleenlyck behoudelyck dat hy
suppliant ghehouden werdt tvoern. feyt ende dootslach iegens
ons te beteren civilyck naer de gheleghentheyt vander
mesdaet ende faculteyt van zynen goeden ende oyck te reffonderen
ende betaelen die redelycke costen van justicie indien eenige
daeromme gedaen ende naerghevolcht zyn ter tanxatie ende
arbiterscepe van onser lieven ende ghetruwen die
cancellier ende luyden van onsen raede in brabant die wy
daer toe committeren den welcken wy ontbieden ende
bevelen dat voer hemluyden gheroupen die ghene dier
over behoiren geroupen te zyne zy procederen wel ende
duechdelycke ter veriddicatie ende interinemente van
desen onsen voirs. brieve naer huere voirme ende
inhouden ende welck interinement hy suppliant gehouden
werdt in onsen voirn. raede te verzuecken binnen eenen
jaere naer date van desen up peyne van te verbueren
deffect der selver ende dat ghedaen ende de selve
civile boete getanxeert ende betaelt zynde in handen
vanden ghenen van onsen ontfangers oft anderen onsen
#
sy hier af verantwoirdt
byden ontfanger
vanden exployten
officieren dient behoiren sal die welcke daer aff gehouden sal
zyn ontfanck te maecken rekeninghe bewys ende reliqua te
doene tonsen proffyte metten anderen penningen van zynen ontfanghe
zy onse drossaert van brabant meyere van loeven amptman
van bruessele schoutetten van antwerpen ende vanden
bossche ende alle andere onse ende smaelre heeren ende
van onsen vassalen rechteren justicieren ende officieren ons
voirs. lants ende hertochdom van brabant wien dit aengaen
oft roeren sal moghen hueren stedehouderen ende een yeghelyck
van hen byzondere zoe hem toebehoiren sal doen laeten ende
ghedooghen den voirn. jan grimo suppliant van deser onser
gracie remissie ende perdoene ende van alden inhouden van
desen inder vueghen ende manieren voirscreven rustelyck
vredelyck volcomelyck ende eeuwelyck ghenyeten ende
ghebruycken sonder hem te doene noch te laeten geschieden
nu noch in toecommende tyde eenich hinder letsel oft
moeynisse ter contrarie in lyve noch in goede in eeniger
manieren maer indien zyn lyff oft eenighe van zynen voirs.
onverbuerden goeden daeromme gevangen becommert oft
ghearresteert zyn oft naermaels waren die stelt ende
sedt oft doet stellen ende setten ter stont ende sonder
vertreck tot geheele ende volcommen delivrancie want
ons alsoe belieft ende ten eynde dat dit goet vaste
ende ghestadich blyve tot eeuwighen daghen zoe hebben
wy onsen zeghele hier aen doen hangen behoudeyck
in anderen zaken ons recht ende eenyeghelyck tzyne
in allen gegeven in onser stadt van deynze
upden goeden vrydach inde maendt van april int jaer
onsheeren duysent vyffhondert ende vyfendertich van
onsen keyserycke txvie ende van onsen rycken van
spaengene tween cecillien ende anderen txxe aldus
stont ghescreven opde plycke byden keyser ende
gheteekent l dublioul visa recepta
ghecollacionneert tegens
doriginaele brieven by my
decock